דורון שפר (אמן)

ביוגרפיה

שפר נולד וגדל בתל אביב. תחילה למד בבית החינוך ע"ש א"ד גורדון ומכיתה ה' בבית הספר לאמנויות תל אביב. הוא השתתף בהצגות הילדים "שלגיה ושבעת הגמדים", "נילס הולגרסון", "שמלת השבת של חנה'לה" ו"הקטקטים" בתיאטרון של ז'אק יעקב. הוא גם לקח חלק בהנחיית הגרסה הטלוויזיונית של פסטיגל 1984 לצדו של יגאל בשן. מלבד זאת, הופיע בקולנוע ובטלוויזיה, בין היתר, בסדרת פרסומות למרכז הבנייה הישראלי בבימויו של יגאל שילון, בפינת הזהירות בדרכים בתוכנית "זהו זה!", באלבום "סיפורים לפני השינה" עם טליה שפירא, בסרט "קומפוט נעליים" של יהודה ברקן ובסדרת טלוויזיה אמריקאית בשם "ירוק עד".
ב-1985 עלתה בתיאטרון הבימה ההצגה "המלך מתיא הראשון", על פי ספרו של יאנוש קורצ'אק, בעיבודה של דבורה עומר ובבימויו של אורי פסטר, בה כיכב שפר במשך כשלוש שנים לצדו של שייקה אופיר, אשר הוחלף לאחר פטירתו בדב גליקמן. תקציר ההצגה יצא גם כספר-קלטת, בהשתתפות השחקנים המקוריים. ב-1988 הנחה לצדו של יהונתן גפן את "הפסטיבל לשירי משוררים" בהשתתפות מיטב אמני ישראל דאז. בסוף השתתף בתשדירי שירות. מעט אחר כך פרש מהמשחק. 
שפר למד בתיכון תלמה ילין במגמת מוזיקה ג'אז (כמתופף) ושם החל לעסוק בהלחנה לתיאטרון וקולנוע, לטקסטים של חנוך לוין, יהונתן גפן, של סילברסטיין ורחל המשוררת.
את שירותו בצה"ל, בין השנים 1996-1993, עשה בלהקות הצבאיות כזמר-קלידן וכמעבד מוזיקלי.

קריירה מוזיקלית

לאחר שחרורו מהצבא, עבד כמורה לפיתוח קול, בהנחייתה של מורתו אילת יונגר-הופמן. זמן מה הופיע כחלק מהצוות של הדומינו גרוס בערבי "פגע וברח" בצוותא תל אביב. בתקופה זו אף עבד כמנהל הצגה בהפקת "סיפור הפרברים" של תיאטרון חיפה בכיכובם של אקי אבני, מיטל טרבלסי, נועה תשבי ואדם.
ב-1997 יצא לרדיו הסינגל הראשון של שפר, "לא שאלה של השקפה". בשנה זו גם הלחין פסקול לסרט הגמר של הבמאית קרן יחזקאלי באוניברסיטת ת"א "ליל פרידה", על-פי תסריט של חנוך לוין, בהשתתפות משה איבגי, רונית אלקבץ, ודביר בנדק. זמן מה עסק גם בדיבוב באולפנו של ניקו בר. בשנה זו גם יצר וביצע עם אורי קליאן את הצגת הילדים "חברים לצלילים".
ב-1998 נרשם שפר ללימודי תואר ראשון ותעודת הוראה באוניברסיטת תל אביב. בזמן לימודיו לימד דרמה ופיתוח קול בבית הספר הפתוח הדמוקרטי ביפו ובבית הספר לאמנויות. הוא למד גם עריכת פסקול ועבד במקצוע זה באולפנו הביתי, בין השאר עבור הבמאית והמשוררת נטעלי בראון. ב-2001 כתב עם שיר אבירם את ספר הילדים "מה עושים כשחבר נעלם", אשר אויר על ידי דני קרמן ויצא לאור ב-2008 בהוצאת רימונים.
ב-2002 ליווה שפר את קרן הדר במופע משיריה בפסטיבל הפסנתר בתל אביב, בו גם ביצע כמה משיריו.
החל מ-2004 גיבש שפר הרכב והחל להופיע עם שיריו במועדון "הגדה השמאלית". ההרכב הופיע ברחבי ישראל. באותה שנה גם הלחין את פסקול סרטו הקצר של אלון בנארי "אקונומיקה" אשר זכה בפרס וולג'ין לשנת 2005. שפר גם נתן לזמרת רילי מספר שירים כגון "ננסה לאהוב" (הקיים גם כקליפ) אשר הופקו על ידיה ויצאו כסינגלים.
ב-2006 יצא אלבומו הראשון של שפר, "לא משהו מיוחד". באלבום נכלל השיר "התניית אהבים אחרונה", אשר הוקלט כדואט עם מאיה בר-שלום.
ב-2009 יצא אלבומו השני, "מה פה כל כך מסובך", אשר לווה בסדרת הופעות בתיאטרון צוותא. מתוכו יצאו הסינגלים "אל מול האושר", "אני קרוב מאד" (אשר להם הופקו גם קליפים) ו"ואני אותך אוהב" (מילים חנוך לוין). מאוחר יותר הופק קליפ אנימציה לשיר "אהבתי כנהר".
ב-2010 השתתף שפר בעיבוד עברי להצגת הילדים "חפשי להיות מי שאני" (Free to be you and me) על-פי מרלו תומאס, בה שימש כמעבד מוזיקלי, מלחין, פסנתרן ושחקן. ההצגה עלתה במקומות שונים, ביניהם בפסטיבל חיפה להצגות ילדים. 
החל מאוקטובר 2011 החלו לצאת אל תחנות הרדיו סינגלים מתוך אלבומו השלישי "תודה על זמנכם". האלבום יצא לאור במרץ 2012 (גם בגרסת ויניל).
ב-11 ביוני 2013 יצא לאור "דרכי במנגינות", הסינגל הראשון מתוך אלבומו הרביעי של שפר "צריך לשים לב". האלבום ראה אור ב-1 באוגוסט.
ב-18 באוקטובר 2013 יצא לאור "דבר אלי", הסינגל הראשון מתוך אלבומו החמישי של דורון, "ניגון קני הסוכר". האלבום ראה אור בפברואר 2014 כאלבום כפול.
ב-23 ביולי 2014 יצא לרדיו "גם אני הייתי ילד", הסינגל הראשון מתוך אלבומו השישי של שפר "דורון שפר שר לילדים". האלבום ראה אור באוגוסט אותה שנה.
ב-22 בינואר 2015 יצא לאור אלבומו השביעי של שפר "אני אחשוב על זה בבית".
ב-17 באוגוסט 2015 יצא לאור אלבומו השמיני של דורון "סטלה צודקת".
אלבומו התשיעי של דורון "לא מכוון" עלה לרשת בנובמבר 2015. הוא יצא לאור בדיסק בדצמבר של אותה שנה.
גרסתה הדיגיטלית של אלבומו העשירי של שפר "כמו פזמון חוזר" יצאה לאור ב-1 במרץ 2016. הגרסה המודפסת יצאה ב-20 באפריל.
אלבומו האחד עשר של דורון "חוצפת התמימות" יצא לאור בגרסתו הדיגיטלית ב-27 ביולי 2016. הגרסה המודפסת יצאה ב-21 בספטמבר.
ב-20 בינואר 2017 יצא לאור בגרסתו הדיגיטלית אלבומו ה12 של דורון "בגבולות אי ההגיון". גרסתו המודפסת יצאה ב-15 בפברואר.
גרסתה הדיגיטלית של אלבומו ה13 של שפר "קרבה" יצאה לאור ב-20 באוגוסט 2017. הגרסה המודפסת יצאה ב-20 בספטמבר.
ב-24 בנובמבר 2018 יצאה לאור גרסתה הדיגיטלית של אלבומו ה14 של דורון "ארץ המוזרים". האלבום יצא כדיסק ב-8 באפריל 2019.
בעשור השני של המאה ה-21 עובד שפר כמדריך מוזיקלי, מורה לשירה, דרמה, פסנתר ופיתוח קול במוסדות חינוך שונים במקביל וממשיך ליצור ולהקליט. הוא גם השתתף כמוזיקאי, יחד עם הבמאית דפנה רובינשטיין, בהנחיית חוג דרמה בבית סוהר אשמורת. בדרך הוציא לאור שני סינגלים שלא נכללים באלבומיו: "את שולחת אותי בלי נשיקה" ו"התקווה לעשות".